作者：赵师侠
词牌/韵律：永遇乐

paragraphs: 日丽风暄，暗催春去，春尚留恋。
香褪花梢，苔侵柳径，密幄清阴展。
海棠零乱，梨花淡伫，初听闹空莺燕。
有轻盈、妍姿靓态，缓步阆风仙苑。
绿丛红萼，芳鲜柔媚，约略试妆深浅。
细叶来禽，长梢戏蝶，簇簇枝头见。
酡颜鬒发，春愁无力，困倚画屏娇软。
只应怕、风欺雨横，落红万点。